વાતાવરણમાં સ્પાર્ક હતો. દક્ષિણ ભારતીય ફિલ્મોની તવારીખમાં એક નવું પાનું ઉમેરાઈ રહ્યું હતું. આ પ્રકારની આવી કોઈ પાર્ટી તો ક્યારેય નહોતી થઇ પણ આવી ફિલ્મ પણ પહેલીવાર જ તો સર્જાઈ હતી ને!! પાંચ ભાષામાં ડબ કરીને જાનકી રેડ્ડીએ એક સાથે કેટલાંય પક્ષી માર્યાં હતા. જે રીતે ફિલ્મનું નિર્માણ અને માર્કેટિંગ થયું હતું તે રીતે તો જે.આર.ના સિતારા ફરી જવાના હતા. રેડ્ડીની સાત પેઢી તરી જાય એટલી હદે. પાર્ટી શરુ થાય એ પહેલા મોટાભાગના મહેમાનો ફિલ્મ જોઈ ચૂક્યા હતા, આ વિશેષ સ્ક્રીનીંગ ગોઠવવાનો હેતુ જ એ હતો કે રીલીઝ પૂર્વે પાણી માપી લેવું. એ પછી શરુ થઇ હતી ઝાકમઝોળ પાર્ટીની. કોઈ કચાશ ન વર્તવી હોય તેમ જાનકી રેડ્ડીએ માત્ર દક્ષિણીઓ પૂરતી વાત સીમિત ન રાખતાં મુંબઈના નામાંકિત લેખાતાં પ્રોડ્યુસર્સ, ડિરેક્ટર્સ, ફિલ્મ સ્ટાર્સને આમંત્રિત કર્યા હતા. સહુનું આકર્ષણનું કેન્દ્ર હતી અનુપમા. નવા નિશાળિયા જેવી છોકરીએ દિગ્ગજ કહેવાય એવા હીરો વેણુની છૂટ્ટી કરી નાખી હતી એ એક જ વાત સહુના હોઠ પર રમી રહી હતી.